# CONTRACT DE PRESTĂRI SERVICII

**Nr. \_\_\_\_\_\_\_/\_\_\_\_\_\_\_\_\_\_\_**

 **- Model-**

**1. PREAMBUL**

În temeiul prevederilor Legii nr.98/2016 privind achizițiile publice și ale Hotărârii de Guvern nr.395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. [98/2016](http://idrept.ro/00178257.htm) privind achizițiile publice, s-a încheiat prezentul contract de prestări servicii, denumit în continuare „contract”.

***Părțile***

**MINISTERUL DEZVOLTARII REGIONALE ȘI ADMINISTRAȚIEI PUBLICE,** cu sediul în B-dul Libertății nr.16, Latura Nord, sector 5, Bucureşti, tel. 037 211 1478, fax: 037 211 1445, cod fiscal 26369185, cont în Lei – RO61TREZ23A800110581702X, deschis la Activitatea de Trezorerie şi Contabilitate Publică a Municipiului Bucureşti, reprezentat legal prin domnul **Vasile-Daniel SUCIU, VICEPRIM-MINISTRU, MINISTRUL DEZVOLTĂRII REGIONALE ȘI ADMINISTRAȚIEI PUBLICE,** în calitate **Achizitor,** pe de o parte

**şi**

**……………… ,** cu sediul în ……………, Sector/Judet………….., Str………….., nr…………, Etaj ….., telefon/fax: ……………….., având codul fiscal ……………, cont RO ……… TREZ ………….. deschis la Trezoreria ……………., reprezentată prin dl/dna. ……………….. – Administrator, în calitate de **Prestator**, pe de alta parte,

denumite în continuare fiecare în parte, „**Partea**” şi în mod colectiv „**Părțile**”, au convenit încheierea prezentului contract de servicii.

**2. TERMENI ŞI DEFINIŢII**

**2.1** - În prezentul contract următorii termeni vor fi interpretaţi astfel:

**a. *achizitor şi prestator*** - părţile contractante aşa cum acestea sunt numite în contract;

***b. beneficiar*** - beneficiarul contractului și al serviciilor este Serviciul Autoritati Nationale pentru Programe Europene, din cadrul Ministerul Dezvoltării Regionale si Administrației Publice;

***c. preţul contractului* -** preţul plătibil prestatorului de către achizitor, în baza contractului, pentru îndeplinirea integrală şi corespunzătoare a tuturor obligaţiilor asumate prin contract, acceptate ca fiind corespunzătoare de către achizitor;

**d. *forţa majoră*** **-** este orice eveniment extern, imprevizibil, absolut invincibil si inevitabil, care împiedică în tot sau în parte executarea obligațiilor ce le revin potrivit prezentului contract si este constatată de o autoritate competenta;

***e. zi*** - zi calendaristică, în afara cazului în care se prevede expres că sunt zile lucrătoare; *an* - 365 de zile.

***f. conflict de interese* –** prin conflict de interese se înţelege orice situaţie în care membrii personalului autorității contractante sau ai unui furnizor de servicii de achiziție care acţionează în numele autorităţii contractante, care sunt implicați în desfășurarea procedurii de atribuire sau care pot influenţa rezultatul acesteia au, în mod direct sau indirect, un interes financiar, economic sau un alt interes personal, care ar putea fi perceput ca element care compromite imparţialitatea ori independenţa lor în contextul procedurii de atribuire.

***g. penalitate contractuală* –** despăgubirea stabilită în contractul de prestare servicii ca fiind plătibilă de către una din părţile contractante către cealaltă parte, în caz de neîndeplinire, îndeplinire necorespunzătoare sau cu întârziere a obligaţiilor din contract(majorări de întârziere și/sau daune-interese).

h. ***contract de prestări servicii*** – reprezintă prezentul contract și toate Anexele sale.

**3. INTERPRETARE**

**3.1** În prezentul contract, cu excepţia unei prevederi contrare, cuvintele la forma singular vor include forma de plural şi vice versa, acolo unde acest lucru este permis de context.

**3.2** Termenul “zi” sau “zile” sau orice referire la zile reprezintă zile calendaristice dacă nu se specifică in mod diferit.

**3.3** Clauzele şi expresiile vor fi interpretate prin raportare la întregul contract.

**4. OBIECTUL CONTRACTULUI**

**4.1** Obiectul contractului îl constituie „**Achiziţionarea de servicii de consultanță în publicitate pentru definitivarea strategiei de comunicare SUERD și a activităților conexe”**.

**4.2** Prestatorul se obligă să presteze **servicii de servicii de consultanță în publicitate pentru definitivarea strategiei de comunicare SUERD și a activităților conexe,** conform *anexei nr.1 – Specificații tehnice* și *anexei nr.2 - Propunerea tehnică a prestatorului*, în perioada convenită şi în conformitate cu obligațiile asumate prin prezentul contract.

**4.3** Achizitorul se obligă să plătească preţul convenit în prezentul contract, pentru serviciile prestate și produsele recepționate conform art. 17.

**5. PREŢUL CONTRACTULUI**

**5.1** Preţul convenit pentru îndeplinirea contractului, plătibil prestatorului de către achizitor, conform ofertei prestatorului, este de **..................... lei fără TVA, respectiv ................. lei cu TVA,** defalcatconform *anexei nr. 3* la prezentul contract.

**5.2** Tarifele convenite pentru îndeplinirea contractului sunt cele declarate de prestator în propunerea financiară, *anexa nr.3* la prezentul contract.

**6. DURATA ȘI VALABILITATEA CONTRACTULUI**

**6.1** Contractul intră în vigoare la data semnării lui de către ambele părți și încetează să producă efecte de la data îndeplinirii, de către ambele părţi contractante, a obligațiilor care le revin conform contractului.

**6.2** Durata contractului va fi de maxim 5 luni, dar nu mai târziu de 31 decembrie 2019.

**7. DOCUMENTELE CONTRACTULUI**

7.1 Prestatorul va presta serviciile în condițiile stabilite prin prezentul contract, care include în ordinea enumerării, următoarele:

a) Specificațiile tehnice/Caietul de sarcini, inclusiv clarificările şi/sau măsurile de remediere aduse până la depunerea ofertelor ce privesc aspectele tehnice şi financiare – Anexa 1;

b) Propunerea tehnică – Anexa 2 și Propunerea financiară - Anexa 3, inclusiv clarificările din perioada de evaluare;

c) angajamentul ferm de susţinere din partea unui terţ, dacă este cazul;

d) acordul de asociere/subcontractare, dacă este cazul;

e) garanția de bună-execuție.

**7.2** Ordinea enumerării este și ordinea de precedență. În cazul în care există contradicţii între documentele de mai sus, prevederile acestora se vor aplica în ordinea de precedență indicată.

**8. GARANȚIA DE BUNĂ-EXECUȚIE A CONTRACTULUI**

**8.1** Prestatorul are obligaţia de a constitui garanţia de bună execuţie a contractului în termen de maximum 5 zile lucrătoare de la semnarea prezentului contract de ambele părţi, în conformitate cu prevederile art.39 alin. (3) din H.G. nr. 395/2016. Modul de constituire a garanției de bună execuție: conform prevederilor art. 40 din HG 395/2016. În eventualitatea constituirii garanției de bună execuție prin virament bancar, contul de trezorerie al Achizitorului este RO03TREZ7005005XXX004475.

**8.2** Perioada de valabilitate a garanției va fi egală cu durata de execuție a contractului la care se vor adăuga 2 luni.

**8.3** Achizitorul are obligația de a emite ordinul/instrucţiunea de începere a executării contractului numai după ce Prestatorul a făcut dovada constituirii garanţiei de bună execuţie.

**8.4** In cazul în care prestatorul nu transmite garanţia de bună execuţie, contractul este reziliat de drept, fără obligaţia de notificare sau îndeplinire a oricărei formalităţi de către Achizitor.

**8.5** Cuantumul garanţiei de bună execuţie a contractului este **………………** **lei** reprezentând un procent de 10% din valoarea contractului fără TVA.

**8.6** Achizitorul are dreptul de a emite pretenţii asupra garanţiei de bună execuţie, oricând pe parcursul îndeplinirii contractului, în limita prejudiciului creat, în cazul în care prestatorul nu îşi îndeplineşte din culpa sa obligaţiile asumate prin contract. Anterior emiterii unei pretenţii asupra garanţiei de bună-execuţie, achizitorul are obligaţia de a notifica pretenţia atât prestatorului, cât şi emitentului instrumentului de garantare, precizând obligaţiile care nu au fost respectate, precum şi modul de calcul al prejudiciului. În situaţia executării garanţiei de bună execuţie, parţial sau total, prestatorul are obligaţia de a reîntregi garanţia în cauză raportat la restul rămas de executat.

**8.7** Achizitorul are obligaţia de a elibera / restitui garanţia de bună execuţie în termen de 14 zile de la data îndeplinirii de către prestator a obligaţiilor asumate prin prezentul contract, dacă nu a ridicat până la acea dată pretenţii asupra ei.

**9. OBLIGAŢIILE PRESTATORULUI**

**9.1** Prestatorul se obligă să presteze **servicii de consultanță în publicitate pentru definitivarea strategiei de comunicare SUERD și a activităților conexe,** la standardele şi performanţele prezentate în propunerea tehnică – anexa nr. 2 la prezentul contract şi în conformitate cu cerințele din Specificațiile tehnice - anexa nr. 1 la prezentul contract.

9.2 Prestatorul se obligă să supravegheze prestarea serviciilor, să asigure resursele umane, materialele şi orice alte echipamente, fie de natură provizorie, fie definitivă cerute de şi pentru contract, în măsura în care necesitatea asigurării acestora este prevăzută în contract sau se poate deduce în mod rezonabil din contract.

**9.3** Prestatorul se obligă să despăgubească achizitorul împotriva oricăror:

1. Reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele, instalaţiile sau utilajele folosite pentru sau în legătură cu produsele furnizate;
2. Daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea Specificațiilor tehnice întocmite de către achizitor.

**9.4** Prestatorul are obligaţia de a desemna într-un termen de 5 zile de la semnarea contractului persoana responsabilă cu derularea contractului.

**10. CESIUNEA**

**10.1** Prestatorul are obligația de a nu transfera total sau parțial obligațiile sale asumate prin prezentul contract.

**10.2** Prestatorul poate cesiona dreptul său de a încasa contravaloarea serviciilor prestate în condițiile legii.

**10.3** Solicitările de plată către terți pot fi onorate numai după operarea unei cesiuni în condițiile art. 10.2.

**10.4** Cesiunea nu va exonera prestatorul de nicio responsabilitate privind obligațiile asumate prin contract.

**11. PĂSTRAREA ŞI EVIDENŢA DOCUMENTELOR**

**11.1** Prestatorul are obligaţia să realizeze şi să păstreze înregistrări documentare complete, corecte, adecvate şi sistematice cu privire la serviciile prestate, în forma şi la un nivel de detaliu suficient pentru a putea stabili cu precizie dacă cheltuielile efective au fost efectuate pentru prestarea serviciilor prevăzute prin prezentul contract  şi în conformitate cu prevederile acestuia.

**11.2** Toate documentele justificative ale activităţilor derulate de Prestator în executarea contractului trebuie păstrate de către acesta pentru o perioadă de minimum 5 ani de la efectuarea plăţii în baza acestui contract.

**11.3** Prestatorul are obligaţia de a permite persoanelor autorizate de Achizitor, precum şi/sau persoanelor/agenţilor desemnaţi de acestea, să verifice şi să auditeze aceste documente, inclusiv să obţină copii de pe acestea, în orice moment atât pe durata de execuţie a contractului, cât şi ulterior, în termenul menţionat la art.11.2.

**11.4** În cazul în care Prestatorul nu va respecta obligaţia de păstrare a acestor documente, Achizitorul este în drept să solicite rezilierea contractului şi recuperarea integrală a sumelor plătite necuvenit prestatorului.

**12. VERIFICĂRI ŞI AUDIT**

**12.1** Prestatorul este obligat să permită Comisiei Europene, Oficiului de Luptă Anti - Fraudă (OLAF) şi Curţii Europene de Conturi să verifice, prin examinarea documentelor originale cu ocazia vizitelor la faţa locului, modul de implementare a contractului, precum şi să efectueze un audit complet, dacă este necesar, pe baza oricăror şi tuturor documentelor justificative, inclusiv contabile, relevante. Astfel de verificări pot fi efectuate oricând pe o perioadă de 5 ani de la efectuarea plăţii finale.

**12.2** Prestatorul este de asemenea obligat să permită Oficiului de Luptă Anti - Fraudă să efectueze orice verificări la faţa locului, în conformitate cu procedurile stabilite prin legislaţia comunitară pentru protecţia intereselor financiare ale Comunităţilor Europene împotriva fraudelor şi neregulilor.

**12.3** În îndeplinirea obligaţiilor de mai sus, Prestatorul se obligă să acorde drepturile de acces necesare personalului şi/sau agenţilor desemnaţi în acest sens de către Comisia Europeană, Oficiul de Luptă Anti - Fraudă sau Curtea Europeană de Conturi la locaţia/locaţiile utilizate de Prestator pentru executarea contractului, la sistemele informatice, documentele şi bazele de date relevante pentru gestiunea tehnică şi financiară a contractului, precum şi să ia toate măsurile necesare pentru a facilita activitatea acestor persoane/agenţi. Accesul persoanelor desemnate de către Comisia Europeană, Oficiul de Luptă Anti - Fraudă sau Curtea Europeană de Conturi va fi acordat cu respectarea regulii confidenţialităţii, fără ca prin acest lucru să se încalce obligaţiile de drept public ce îi revin Prestatorului conform legii statului a cărui naţionalitate o are.

**12.4** Prestatorul va permite accesul neîngrădit al persoanelor/instituțiilor mai sus menționate în cazul în care aceștia efectuează verificări/controale/audit la fața locului și solicită declarații, informații, documente, precum și ofiţerului de proiect şi/sau oricăror alte persoane desemnate de către beneficiar, precum şi personalului / agenţilor desemnaţi de către instituţiile din România abilitate conform legii să deruleze astfel de verificări şi controale.

13.CODUL DE CONDUITĂ

* + 1. **13.1** Prestatorul va acţiona întotdeauna loial şi imparţial şi ca un consilier de încredere pentru achizitor conform regulilor şi/sau codului de conduită al profesiei sale, precum şi cu discreţia necesară. Se va abţine să facă afirmaţii publice în legătură cu serviciile prestate fără să aibă aprobarea prealabilă a achizitorului, precum şi să participe în orice activităţi care sunt în conflict cu obligaţiile sale contractuale în raport cu acesta.
		2. **13.2** În cazul în care prestatorul sau oricare din asociaţii săi, se oferă să dea, ori sunt de acord să ofere ori să dea, sau dau oricărei persoane mită, bunuri în dar, facilităţi ori comisioane în scopul de a determina ori recompensa îndeplinirea ori neîndeplinirea oricărui act sau fapt privind contractul de prestări servicii sau orice alt contract încheiat cu achizitorul, ori pentru a favoriza sau defavoriza orice persoană în legătură cu contractul sau cu orice alt contract încheiat cu acesta, achizitorul poate decide încetarea contractului, fără a aduce atingere niciunui drept anterior dobândit de prestator în baza contractului.
		3. **13.3** Plăţile către prestator aferente contractului vor constitui singurul venit ori beneficiu ce poate deriva din contract, şi atât prestatorul cât şi personalul său salariat ori contractat, inclusiv conducerea sa şi salariaţii din teritoriu, nu vor accepta niciun comision, discount, alocaţie, plată indirectă ori orice altă formă de retribuţie în legătură cu sau pentru executarea obligaţiilor din contract.
		4. **13.4** Prestatorul nu va avea nici un drept, direct sau indirect, la vreo redevenţă, facilitate sau comision cu privire la orice bun sau procedeu brevetat sau protejat utilizate în scopurile contractului, fără aprobarea prealabilă în scris a achizitorului.
		5. **13.5** Prestatorul şi personalul său vor respecta secretul profesional, pe perioada executării contractului, inclusiv pe perioada oricărei prelungiri a acestuia, precum şi după încetarea contractului. În acest sens, cu excepţia cazului în care se obţine acordul scris prealabil al achizitorului, prestatorul şi personalul său, salariat ori contractat de acesta, incluzând conducerea şi salariaţii din teritoriu, nu vor comunica niciodată oricărei alte persoane sau entităţi, nicio informaţie confidenţială divulgată lor sau despre care au luat cunoştinţă şi nu vor face publică nicio informaţie referitoare la recomandările primite în cursul sau ca rezultat al prestării serviciilor ce fac obiectul prezentului contract. Totodată, prestatorul şi personalul său nu vor utiliza în dauna achizitorului informaţiile ce le-au fost furnizate sau rezultatul studiilor, testelor, cercetărilor desfăşurate în cursul sau în scopul executării contractului.
		6. **13.6** Prestatorul va furniza Achizitorului, la cerere, documente justificative cu privire la condiţiile în care se execută contractul. Achizitorul va efectua orice documentare sau cercetare la faţa locului pe care o consideră necesară pentru strângerea de probe în cazul oricărei suspiciuni cu privire la existenţa unor cheltuieli comerciale neuzuale.

* + 1. **14. CONFLICTUL DE INTERESE**

**14.1** Prestatorul va lua toate măsurile necesare pentru a preveni ori stopa orice situaţie care ar putea compromite executarea obiectivă şi imparţială a contractului.

**14.2** Achizitorul îşi rezervă dreptul de a verifica dacă măsurile luate sunt corespunzătoare şi poate solicita măsuri suplimentare dacă este necesar. Prestatorul se va asigura că personalul său, salariat sau contractat de el, inclusiv conducerea şi salariaţii din teritoriu, nu se află într-o situaţie care ar putea genera un conflict de interese. Prestatorul va înlocui, în 2 zile lucrătoare şi fără vreo compensaţie din partea achizitorului, orice membru al personalului său salariat ori contractat, inclusiv conducerea ori salariaţii din teritoriu, care se regăseşte într-o astfel de situaţie.

**14.3** Prestatorul trebuie sa evite orice contact care ar putea sa-i compromită independenţa ori pe cea a personalului său, salariat sau contractat, inclusiv conducerea şi salariaţii din teritoriu. În cazul în care Prestatorul nu-şi menţine independenţa, Achizitorul, fără afectarea dreptului acesteia de a obţine repararea prejudiciului ce i-a fost cauzat ca urmare a situaţiei de conflict de interese, va putea decide încetarea de plin drept şi cu efect imediat a contractului, în condiţiile prevăzute în prezentul contract.

**14.4** Prestatorul cu care achizitorul a încheiat contractul de achiziție publică nu are dreptul de a angaja sau încheia orice alte înţelegeri privind prestarea serviciilor, direct ori indirect, în scopul îndeplinirii contractului de achiziție publică, cu persoane fizice sau juridice care au fost implicate în procesul de verificare/evaluare a solicitărilor de participare/ofertelor depuse în cadrul unei proceduri de atribuire ori angajaţi/foşti angajaţi ai autorităţii contractante sau ai Prestatorului de servicii de achiziție implicat în procedura de atribuire cu care autoritatea contractantă/prestatorul de servicii de achiziție implicat în procedura de atribuire a încetat relaţiile contractuale ulterior atribuirii contractului de achiziție publică, pe parcursul unei perioade de cel puţin 12 luni de la încheierea contractului, sub sancţiunea rezoluţiunii ori rezilierii de drept a contractului respectiv.

**15. OBLIGAŢIILE ACHIZITORULUI**

**15.1** Achizitorul se obligă să pună la dispoziţia Prestatorului orice facilităţi şi/sau informaţii pe care acesta le solicită şi pe care le consideră necesare îndeplinirii contractului.

**15.2** Achizitorul are dreptul de a verifica prestarea serviciilor și conformitatea acestora cu cerințele din Specificațiile tehnice/ Caietul de sarcini și se obligă să recepţioneze, potrivit art. 17, serviciile de consultanță în publicitate pentru definitivarea strategiei de comunicare SUERD și a activităților conexe.

**15.3** Achizitorul se obligă să efectueze plățile aferente serviciilor prestate în condiţiile prevăzute la art.16 din prezentul contract.

**15.4**Achizitorul are obligaţia de a desemna o persoană responsabilă cu derularea contractului în termen de 5 zile de la semnarea contractului.

**16. MODALITĂŢI DE PLATĂ**

**16.1** Plata serviciilor va reprezenta exclusiv valoarea aferentă serviciilor efectiv prestate.

**16.2** Efectuarea plăţii este condiţionată de îndeplinirea de către Prestator a obligaţiilor ce îi revin, dovedită prin acceptarea de către Beneficiar a serviciilor prestate (aprobarea şi semnarea procesului-verbal de recepţie) şi se va face în baza facturii emise şi transmise în original de Prestator.

**16.3**Plățile se vor efectua în termen de 30 zile de la data primirii facturii la sediul achizitorului.

**16.4** Plata se va face în contul de trezorerie indicat de către prestator.

**17. RECEPŢIE**

**17.1** Recepția livrabilelor și a serviciilor prestate pentru derularea workshop-ului se va face pe bază de proces-verbal de predare-primire, precum și pe bază de proces-verbal de recepție calitativă și cantitativă.

**18. MAJORĂRI DE ÎNTÂRZIERE**

**18.1** În cazul în care prestatorul nu își îndeplinește la termen obligațiile asumate prin contract sau le îndeplinește necorespunzător, atunci Achizitorul are dreptul de a percepe dobânda legală penalizatoare

prevăzută la art.3 alin. (21) din O.G. nr.13/2011 privind dobânda legală remuneratorie şi penalizatoare

pentru obligaţii băneşti, precum şi pentru reglementarea unor măsuri financiar-fiscale în domeniul bancar, cu modificările și completările ulterioare. Dobânda se aplică la valoarea serviciilor neprestate sau prestate necorespunzător pentru fiecare zi de întârziere, dar nu mai mult de valoarea contractului.

**18.2** În cazul în care Achizitorul, din vina sa exclusivă, nu își onorează obligația de plată a facturilor în termenele prevăzute 16.3, prestatorul are dreptul de a solicita plata dobânzii legale penalizatoare, aplicată la valoarea plății neefectuate, în conformitate cu prevederile art. 4 din Legea nr. 72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante, cu modificările și completările ulterioare, dar nu mai mult decât valoarea contractului.

**18.3** Penalitățile de întârziere datorate curg de drept din data scadenței obligațiilor asumate conform prezentului contract.

**19. ÎNCETAREA SI DENUNȚAREA UNILATERALĂ A CONTRACTULUI:**

**20.1** Prezentul contract încetează în următoarele situații :

a) la termen, prin executarea de către ambele părți a tuturor obligațiilor ce le revin conform prezentului contract și legislației aplicabile;

b) prin acordul părților consemnat în scris;

c) prin reziliere/rezoluțiune, în cazul în care una din părți nu își execută sau execută necorespunzător obligațiile contractuale.

**19.2**  În situația rezilierii/rezoluțiunii totale/parțiale din cauza neexecutării/executării parțiale de către Prestator a obligațiilor contractuale, acesta va datora achizitorului daune-interese cu titlu de clauză penală în cuantum egal cu valoarea obligațiilor contractuale neexecutate.

**19.3** În situația in care executarea parțiala a obligațiilor contractuale face imposibila realizarea obiectului contractului în integralitatea sa, chiar daca a fost recepționata o parte din contract conform dispozițiilor legale, Prestatorul va datora achizitorului daune-interese cu titlu de clauză penală în cuantum egal cu întreaga valoare a obligațiilor contractuale stabilite prin contract.

**19.4** Nerespectarea în mod repetat de către o parte a obligaţiilor contractuale va fi dovedită cu notificările scrise şi transmise de către cealaltă parte, notificări care vor face referire la neîndeplinirea respectivă precum şi la durata ei. Prin notificări se vor solicita justificări privind neîndeplinirea obligaţiilor, iar cealaltă parte este obligată să răspundă în termen de maximum 5 zile de la data primirii notificării. În cazul în care Prestatorul nu își îndeplinește obligațiile contractuale în termen de maximum 5 zile de la data la care Achizitorul primește răspunsul la notificare, sau Prestatorul nu furnizează justificări întemeiate privind neîndeplinirea obligațiilor contractuale, Achizitorul are dreptul să rezilieze contractul fără nicio altă formalitate și fără intervenția instanțelor de judecată.

**19.5** Rezilierea prezentului contract nu va avea niciun efect asupra obligaţiilor deja scadente între părţile contractante.

**19.6** Părțile sunt de drept în întârziere prin simplul fapt al nerespectării clauzelor prezentului contract.

**19.7** Achizitorul îşi rezervă dreptul de a denunţa unilateral contractul de prestări servicii, în cel mult 15 zile de la apariţia unor circumstanţe care nu au putut fi prevăzute la data încheierii contractului, sub condiţia notificării prestatorului cu cel puţin 3 zile înainte de momentul denunțării.

**19.8** Fără a aduce atingere dispoziţiilor dreptului comun privind încetarea contractului sau dreptului autorităţii contractante de a solicita constatarea nulităţii absolute acestuia în conformitate cu dispoziţiile dreptului comun, autoritatea contractantă are dreptul de a denunţa unilateral contractul în perioada de valabilitate a acestuia în una dintre următoarele situaţii:

 a) contractantul se afla, la momentul atribuirii contractului, în una dintre situaţiile care ar fi determinat excluderea sa din procedura de atribuire potrivit art. 164-167 din Legea nr.98/2016 privind achizițiile publice;

 b) contractul nu ar fi trebuit să fie atribuit Prestatorului având în vedere o încălcare gravă a obligaţiilor care rezultă din legislaţia europeană relevantă şi care a fost constatată printr-o decizie a Curţii de Justiţie a Uniunii Europene;

 c) în cazul modificării contractului în alte condiții decât cele prevăzute de prevederile legale în vigoare.

**20. AMENDAMENTE**

**20.1** Părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional, în condițiile prevăzute de art. 221-222 din Legea nr. 98/2016.

**21. CONFIDENȚIALITATEA**

**21.1** Părțile convin să păstreze în strictă confidențialitate informațiile contractuale și sunt de acord să prevină orice utilizare sau divulgare neautorizată a acestora.

Părțile înțeleg să utilizeze informațiile contractuale doar în scopul de a-și îndeplini obligațiile din prezentul contract.

**21.2** Fără a aduce atingere obligațiilor prevăzute în prezentul Contract și anexele acestuia privind furnizarea informațiilor și documentelor necesare desfășurării activităților de audit și control de către instituțiile / departamentele abilitate, precum și pentru informarea și promovarea în scopuri publicitare a utilizării fondurilor FEDR/IPA/ENI/FSE, conform prevederilor regulamentelor europene aplicabile, părțile se angajează să depună toate diligențele pentru păstrarea confidențialității datelor cu caracter personal în conformitate cu prevederile Directivei (UE) 2016/680 a Parlamentului European și a Consiliului – din 27 aprilie 2016 privind protecţia persoanelor fizice referitor la prelucrarea datelor cu caracter personal de către autorităţile competente în scopul prevenirii, depistării, investigării sau urmăririi penale a infracţiunilor sau al executării pedepselor și privind libera circulaţie a acestor date și de abrogare a Deciziei-cadru 2008/977/JAI a Consiliului și în conformitate cu prevederile Regulamentului nr. 679 din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor)

**21.3** Părțile vor fi exonerate de răspunderea pentru dezvăluirea informațiilor prevăzute la alineatul precedent dacă:

(a) Informația a fost dezvăluită după ce a fost obținut acordul scris al celeilalte părți contractante în acest sens, cu respectarea prevederilor legale incidente;

(b) Partea contractantă a fost obligată în mod legal să dezvăluie informația.

**22. PRELUCRAREA DATELOR CU CARACTER PERSONAL**

**22.1** Colectarea, prelucrarea și stocarea/arhivarea datelor cu caracter personal se vor realiza în conformitate cu prevederile Regulamentului nr. 679 /2016, precum și cu respectarea legislației naționale în materie, în scopul implementării și monitorizării proiectului, realizării obiectivului contractului, îndeplinirii obiectivelor acestuia, precum și în scop statistic.

**22.2** Datele cu caracter personal, așa cum sunt clasificate în Regulamentul (UE) 679 / 2016, vor fi prelucrate în acord cu legislația menționată pe toată perioada contractuală, inclusiv pe perioada de verificare și urmărire a obiectivelor contractuale, în scopul și temeiul legal pentru care s-a perfectat prezentul contract.

**22.3** Părțile contractuale vor lua măsuri tehnice și organizatorice adecvate, potrivit propriilor atribuții și competențe instituționale, în vederea asigurării unui nivel corespunzător de securitate a datelor cu caracter personal, fie că este vorba despre prelucrare, reprelucrare sau transfer către terți ori publicare pe surse publice interne sau externe.

**22.4** Părțile contractuale vor asigura potrivit propriilor atribuții și competențe instituționale toate condițiile tehnice și organizatorice pentru păstrarea confidențialității, integrității și disponibilității datelor cu caracter personal.

**22.5** Părțile contractuale se vor informa și notifica reciproc cu privire la orice încălcare a securității prelucrării datelor cu caracter personal din prezentul contract, în vederea adoptării de urgență a măsurilor tehnice și organizatorice ce se impun și în vederea notificării Autorității Naționale de Supraveghere a Prelucrării Datelor cu Caracter Personal (ANSPCDCP), conform obligațiilor ce decurg din prevederile Regulamentului (UE) 679 / 2016.

**22.6** Părțile contractuale, prin reprezentații desemnați să prelucreze datele cu caracter personal din actualul contract și acte adiționale, în îndeplinirea scopului principal sau secundar al prezentului contract sau al actelor adiționale, vor întocmi evidențele activităților de prelucrare conform art. 30 din Regulamentul (UE) 679 / 2016, precum și a consimțământului persoanelor vizate făcând dovada acestora în scris și format electronic ori de câte ori vor fi solicitate de către ANSPDCP.

**22.7** În cazul proiectelor finanțate din fonduri europene, unde beneficiarul este un parteneriat, fiecare dintre partenerii semnatari, fie liderul de parteneriat, fie partenerii semnatari, are obligația obținerii și întocmirii evidențelor consimțământului persoanelor care fac parte din grupului țintă al proiectului, pe activitățile pe care le are fiecare în responsabilitate, pentru atingerea și implementarea obiectivelor proiectului.

**23. DREPTURI DE PROPRIETATE INTELECTUALĂ**

**23.1** Orice rezultate sau drepturi legate de acestea, inclusiv drepturi de autor şi/sau orice alte drepturi de proprietate intelectuală şi/sau industrială, obţinute în executarea sau ca urmare a executării serviciilor ce fac obiectul prezentului Caiet de sarcini vor fi proprietatea Achizitorului, care le poate utiliza, publica sau transfera după cum consideră necesar, fără nici un fel de limitare geografică sau de altă natură.

**24. FORŢA MAJORĂ**

**24.1** Forţa majoră, așa cum este definită la art. 2 lit. d, este constatată de o autoritate competentă.

**24.2** Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

**24.3** Îndeplinirea contractului va fi suspendată în perioada de acţiune a forţei majore, dar fară a prejudicia drepturile ce li se cuveneau părţilor până la apariţia acesteia.

**24.4** Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

**24.5** Dacă forţa majoră acţionează sau se estimează că va acţiona o perioada mai mare de 1 lună, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna din părţi să poată pretinde celeilalte daune-interese.

**24.6** Cazul fortuit nu este exonerator de răspunderea contractuală.

**25. SOLUŢIONAREA LITIGIILOR**

**25.1** Achizitorul şi prestatorul vor face toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legatură cu îndeplinirea contractului.

**25.2** Dacă, după 15 zile de la începerea acestor tratative neoficiale, Achizitorul şi Prestatorul nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze de către instanţele judecătoreşti competente.

**26. SUBCONTRACTAREA**

**26.1** Subcontractarea se realizează în condițiile prevăzute la cap. V secțiunea 1 din Legea nr. 98/2016.

**27. AJUSTAREA PREŢULUI**

**27.1** Prețul ofertat (al operatorului economic declarat câștigător) rămâne ferm pe toată perioada de derulare a contractului. Ajustarea este posibilă doar în condițiile prevederilor art. 164 alin. (4) din H.G. nr. 395/2016 *”(…) ajustarea este aplicabilă direct în cazul în care au loc modificări legislative sau au fost emise de către autorităţile locale acte administrative care au ca obiect instituirea, modificarea sau renunţarea la anumite taxe/impozite locale, al căror efect se reflectă în creşterea/diminuarea costurilor pe baza cărora s-a fundamentat preţul contractului.*”

**28. LIMBA CARE GUVERNEAZĂ CONTRACTUL**

**28.1** Limba care guvernează contractul este limba română.

**29. COMUNICĂRI**

**29.1** (1) Orice comunicare între părţi, referitoare la îndeplinirea prezentului contract, trebuie să fie transmisă şi în scris.

 (2) Orice document scris trebuie înregistrat atât în momentul transmiterii cât şi în momentul primirii.

**29.2** Comunicările între părţi se pot face şi prin telefon, fax sau e-mail cu condiţia confirmării în scris a primirii comunicării.

**30. LEGEA APLICABILĂ CONTRACTULUI**

**30.1** Contractul va fi interpretat conform legilor din România.

**31. DISPOZIŢII FINALE**

31.1Contractul împreună cu anexele sale cuprinde....... pagini.

**31.2** Prezentul contract a fost încheiat în trei exemplare, două pentru achizitor şi unul pentru prestator.

**ACHIZITOR PRESTATOR**

 **…………………**

 **MINISTERUL DEZVOLTĂRII REGIONALE**

 **ȘI ADMINISTRAȚIEI PUBLICE**

 **VICEPRIM-MINISTRU,**

 **MINISTRUL DEZVOLTĂRII REGIONALE ȘI**

 **ADMINISTRAȚIEI PUBLICE,**

 **Vasile-Daniel SUCIU**

**Dan Alexandru GROZA,**

**Secretar General,**

**Florin Dadas LĂPĂDATU, Director general adjunct,**

**Direcţia Generală Juridică Relația cu Parlamentul**

**şi Afaceri Europene**

**Melania RUSNAC, Director General,**

**Direcţia Generală Management Financiar,**

**Resurse Umane şi Administrativ**

**Maria Magdalena RACOVITA JALOVA VOINEA, Sef Serviciu,**

**Serviciul Autoritatii Nationale pentru Programe Europene**

**Remus URETEAN, Director General,**

**Direcţia Generală Achiziţii**